  Виталий Пронин 25-тӥ июле асьсэлэсь праздниксэс пусъё Россиысь Следствиея комитетысь следовательёс. Соос пӧлын Удмуртиысь огез устоез следователь, юстициысь майор, Следствиея управленилэн Уваысь ёроскуспо отделэзлэн кивалтӥсез Вячеслав Кузнецов. Вячеслав Леонидович дунъямын «За безупречную службу» 3-тӥ степенё медален, Кун Кенешлэн Данъян грамотаеныз. Следователь В. КузнецовФото: Е. Скворцова Сюрес быръён Слава Кузнецов вордскиз Можга ёросысь Пазял гуртын. Анаез Надежда Михайловна библиотекаын ужаз, атаез Леонид Павлович - колхозын. — Тау анаен-атайлы. Соос мыным ӟеч тодон-валан сётыны сюлмаськизы, - шуэ Вячеслав Кузнецов. Мумиз-бубиз тодӥзы: Можгалась 3 номеро школае люкало 10-тӥ класс - пиналъёс пыр-поч дышетозы право удысэз. Татчы экзаменэз ортчиз Слава но. Улыны кариськиз Можгалась дядяез доры - Николай Михайлович Смагин ёросысь прокуратураын ужаз, следователь но, прокурорлэн воштӥсез но вал. Правоя классын дышетскисьёслы лекция лыдӟыны ветлӥзы милициын ужасьёс но. Озьы ке но Славалэн сюлмаз та удыс малы ке ӧзгес биниськы. Егит мурт бырйиз историез - дышетскыны пыриз Удмурт кун университетысь историяя факультетэ. Зэм, дышетскон вискын практикаос дыръя Слава валаз: дышетӥсь луэмез уг поты. История удысын тодон-валан басьтыны умой, дунне шоры учконэз паськыта. Нош собере мар? Студент соку ик ӝуткаськиз факультетсэ воштыны - юридическое куриськиз. Но дышетӥсьёсыз ӧз сётэ - туж тыршись пияш, «5»-лы дышетске. Озьы ке но Слава аслэсьтыз кариз - историяя факультетсэ горд дипломен йылпумъяса, со аре ик юристэ заочно дышетскыны пыриз. Со вискын ужаны интыяськиз Можгаысь милицие следователе. 5 ар ужатозяз, дышиз калыкен вераськыны, йыртэманъёсты, лушкаськон учыръёсты сэрттыны-пертчыны. 2009-тӥ арын визьмо но тыршись следователез синйылтӥз Следствиея управленилэн Можгаысь отделэзлэн кивалтӥсез Дмитрий Швыркалов, ӧтиз сое секытгес но кышкытгес йыружъёсты сэрттыны-пертчыны. Озьы Вячеслав Кузнецов, кема малпаськытэк, выль интые кошкиз. Секыт, но тунсыко — Нырысь секыт вал. Тани ужаны интыяськи гинэ - Можга ёросэ потоно, пе, нылмуртэ эриктэман учырез эскероно, - ужаны кутскемзэ тодаз вае Вячеслав Кузнецов. - Зэмзэ верано ке, следователь кыӵе ке йыруже ваньмызлэсь бер вуэ. Солэсь азьло ни татын полицейскойёс, «скорой», экспертъёс. Соос асьсэлэсь ужзэс лэсьто, нош следовательлы вань люкам иворез огазеяно, малпаськоно, утчаськоно, шараяно. Тани кин ке вир зынэз но чиданы уг быгаты. Нош следовательлы моргын патологоанатом вӧзын сылоно, солэсь кырылэмзэ учконо. Шуом, вылласянь тодмо ӧвӧл, мар муген адями кулӥз. Нош шӧйлэсь йыркобызэ усьто но - отын вир кисьтэмын. Оло, кин ке сое йыраз юри шуккиз? Нош патологоанатом та сярысь ӧз вера ке? Улонын котьма луыны быгатэ. Следовательлэн ужез туж тунсыко, пусъе В. Кузнецов. Кин ке но юри йыруж лэсьтэ. Малпа, дыр: а вот уз быгатэ сое пертчыны. Нош следователь, ребусэз выллем, сое тупен-тупен сэрттэ. Огез учыр бере мукетыз шараяське, эшшо «ватос» потэ. Тани 2011-тӥ арын Можга ёросын кӧшкемыт учыр тупаз. Полицие вазиськизы 26 аресъем таксистлэн ӵыжы-выжыосыз. Егит пиосмурт со нуналэ дораз ӧз вуы, телефонэз но чалмиз. Адямиез шедьтӥзы, ог 2 нунал ортчыса гинэ, - нюлэс пыртӥ кошкись шуре выйтэмын вылэм. Пинал таксист туж зол тышкамын, пуртэн бышкемын. Нош ВАЗ-2114 машинаезлэн пытьыез гинэ вань на. Та интые кельтэм арбериосты, пытьыосты бичазы. Экспертъёс эскеризы сур ӟенелик вылысь чиньыпытьыосты. Шараязы кузёзэ но - бускель гуртысь пияшез. Суд улэ со шедьылэмын ни лушкаськемез понна. Но пияш валэктыны быгатӥз: мон та гуртэ дискотекае ветлӥ вал, сюрес вылын сур юи, ӟенелике мынам. Следователь эскериз: зэм, дискотекаын со вылэм, адӟисьёс но вань. Озьы версия куашказ кадь. Со дыре ик сотовой операторъёслэсь биллинг куризы, детализация ортчытӥзы - кыӵе номерен телефонъёс та дыре, та интыын вераськизы. Утчазы ышем машинаез но. Мырдэм шедьтӥзы - автомобилез Можгалась огаз гаражын сэрттӥллям ни, двигательысь номерзэ но воштӥллям. Гаражлэн кузёез вераз, кин солы машина вуттӥз. Соку гинэ сур юэм пияш танӥськыны ӧз быгаты ни, эшсэ но шараяз. Вераз, таӵе йыружез азьлапал ик малпазы шуыса. Таксистэз гурт пуме ог 2 иськеме мыныны косӥзы. Нош собере 2 кузя 1 муртэ тышказы… Таксистлэсь талам машина документъёссэ но убиръёс татчы ик тэле ватыса кельтӥзы. Собере эксперимент дыръя следовательлы возьматӥзы. Нош тужгес ӝожез - таксистлэсь улонзэ йыр быдтӥсьёс дунъязы 20 сюрс манет тыр. Ӵапак тамында уксёен вузазы талам машиназэ. Можга ёросысь адями быдтӥсьёслэсь ужзэс Вылӥ судын эскеризы. Озьы 22 но 24 аресъем убиръёсты 20 арлэсь кемалы пытсэт сьӧры келязы. Вячеслав Кузнецовлэсь тыршыса ужамзэ синйылтытэк ӧз кельтэ. 2010-тӥ арын «Устоез следователь» нимын пусйизы. Собере Вячеслав Леонидович вылӥ следователёзь будӥз, отӥяз Можгаысь следствиея отделлэн кивалтӥсезлэн воштӥсез луиз. Нош 2015-тӥ арысен оскизы Ува ёроскуспо отделэн кивалтыны. Ужлэн пайдаез вань — Увае ужаны ыстыкузы, татын кышкыт учырез эскеро вал - эриктэмамын но виемын 17 аресъем нылаш. Со нуназе шорын ышем - берпуметӥзэ сое адӟизы школаын, пиналъёс выпускной баллы дасяськыку. Нош шедьтӥзы, 3 нунал ортчыса гинэ, чугун сюрес дурысь куакъёс пӧлысь. Макем куректо ӵыжы-выжыос таӵе учырын, адӟе следователь. Сыӵе дыръя одно ик адями быдтӥсез шедьтэм, солэсь кылзэ чурыт юам потэ, - вера Вячеслав Кузнецов. Уваысь учырез шараяны быдэс бригада выриз - Москваысь следовательёс но ыстэмын вал. Ныллэсь шӧйзэ эскерыку, шедиз убирлэн генотипез - со нылашез кекатӥз но, эриктэмаз но. Нош собере следовательёс тупен-тупен юалляськизы ёросысь суд улэ азьвыл шедьылэм муртъёслэсь, соослэсь образецъёс басьязы. Озьы 700 пала адями эскеремын вал. Дуно экспертизаос ортчытэмын. Ужлэн емышез пумен адскиз: шараязы 23 аресъем пияшез. Со ӧз танӥськы - вераз: наркотикен усыкмемын вал. Чугун сюрес вӧзтӥ мынӥсь нылашез синйылтӥз, сое куакъёс пӧлын эриктэмаз. Собере кышказ, нылмурт полицие мыноз шуыса, кекатӥз но вайёсын шобыръяз. Быдэ вуымтэ нылашез быдтэмез понна та убирез 24 арлы пытсэт сьӧры келязы. — Кӧня ужасько ни следователь луыса, огпол но ӧй жаля, та удысэ вуи шуыса. Адӟиськод ужедлэсь пайдазэ. Тани лушкаськон дыръя адями ыштэ ваньбурзэ. Но со берыктонтэм маке ӧвӧл, секыт ке но, сое выльысь басьтыны луэ. Нош кинэ ке виё ке, эриктэмаса возё ке, со трослы кышкытгес. Уг ни луы улӟытыны адямиез, уг луы тупатыны лулсэрзэ. Нош шедьтӥськод ке убирез, солы приговор сёто ке, соку валаськод: юнме сомында ӧй бугыръяськы, - шуэ Вячеслав Леонидович. Кивалтӥсь луэмез бере В. Кузнецовлэн кыл кутонэз бадӟымаз. Со егитъёсты ужаны дышетыны, аслыз кивоштӥсь будэтыны кулэ. Озьы ке но котькуд секыт йыруже кивалтӥсь ачиз потэ югдурез чакланы, вӧзаз ужась следовательёслы визь-кенешен юрттыны. Вячеслав Леонидович бадӟым саклык висъя нылпиосын ужанлы. Уваысь следствиея отдел эшъяське Нылгаысь нылпи юртэн. Татын соос пиналъёсын ӵош футболэн но волейболэн шудо, арлы быдэ 9-тӥ Майлы сӥзем смотр радъялляло, мукет ужрадъёс ортчытъяло. Туж сюлмасько, нылпиос дышетскыны мед тыршозы, шонер сюрес вылысь медаз гылӟе шуыса. Следовательёс валэкто пиналъёслы, кыӵе профессия быръёно, асьсэлэн ужан тӥрлыкенызы, выль техникаен но тодмато. Кузнецовлэн аслаз но 3 пиналъёсыз будо: быдӟымез нылыз 4-тӥ классэ мыноз, нош кыкто пиналъёсыз туэ школае вамыштозы ни. Следовательлэн ужезлы синмаськем атайзэс соос котькуд нунал адӟыны уг быгато - пиналъёсыз изьыку, Вячеслав службае кошке ни, ӝыт но бер вуыны учыра. — Ми кылем арын 108 уголовной ужез йылаз-пумаз вуттӥм. Берло аръёсы быдэс Удмуртиын сямен йыружъёс кулэсмо. Озьы ке но законэз тӥян учыръёсты воксё эгесаны уг луы. Мон кивалтӥсь луи ке но, пушкам улэ огшоры следователь: зор ултӥ но, лымыяку но дась йыружез эскерыны. Уг быгатӥськы кутскем ужез ӝыныё кельтыны. Следователь ваньзэ дыраз вуттыны кулэ, - вера Вячеслав Кузнецов. Елена Скворцова  